Հայաստանյան զարգացումները դեռևս բավարար չեն համարելու համար, որ Գերմանիան շրջադարձային քաղաքականություն կվարի Հայաստանի նկատմամբ․ Ազատ Օրդուխանյան - Լուրեր Հայաստանից - Թերթ.am
Հայաստանյան զարգացումները դեռևս բավարար չեն համարելու համար, որ Գերմանիան շրջադարձային քաղաքականություն կվարի Հայաստանի նկատմամբ․ Ազատ Օրդուխանյան
22:37 • 19.01.19
Գերմանիայի «Հայ ակադեմիականների միության» նախագահ Ազատ Օրդուխանյանի խոսքով՝ ինքը դեռ ծանոթ չէ ՀՀ վարչապետ Նիկոլ Փաշինյանի` Գերմանիա պաշտոնական այցի օրակարգին, սակայն, ըստ նրա, լավ կլիներ, որ հանդիպեր այնտեղի հայ համայնքի հետ:
Նա Tert.am-ի հետ զրույցում նշեց, որ ցանկալի է, որ հայ համայնքի հետ հանդիպմանը պատասխանատուների հետ զրույցի արդյունքում ծանոթանա հայերի հոգսերին, խնդիրներին, իմանա, թե հայ համայնքն ինչպես է տեսնում Գերմանիայի հետ զարգացման միտումները, հասկանա, թե ինչով կարող է պետությունը օգտակար լինել այնտեղի հայ համայնքի համար:
«2016 թվականի հունիսի 2-ին Բունդեսթագի կողմից Հայոց ցեղասպանության ճանաչումից հետո մեծ շարժ չնկատվեց, հայ համայնքը դրանից ոչինչ չստացավ՝ ի տարբերություն Հոլոքոստի ճանաչմանը, երբ համայնքը բավականին մեծ փոխհատուցում ստացավ: Կցանկանայի, որ վարչապետ Նիկոլ Փաշինյանը շեշտադրում աներ Հայոց ցեղասպանության ճանաչման բանաձևում եղած պարտականություններին: Դրա համար նա պետք է խորհրդակցեր տեղի հայկական մտավորականության հետ, որոնք ավելի մոտից գիտեն խնդիրը, քան հայաստանցիները»,- ասաց նա:
Ազատ Օրդուխանյանը նաև կցանկանար, որ Նիկոլ Փաշինյանը Գերմանիայի իր գործընկերների մոտ բարձրացներ «Rheinmetall»-ի կողմից զենքի վաճառքը Ադրբեջանին դադարեցնելու հարցը:
«Եթե անգամ չկա նման համագործակցություն, պետք է նորից շեշտադրվի, որ չլինի: Պետք է մեր մտահոգությունն ի ցույց դրվի, որ եթե լինի, մենք շատ ծանր կտանենք այդ հարցը և կկապենք Առաջին համաշխարհային պատերազմի՝ «Մաուզեր եղբայրների» գործարանի զենքի մատակարարման հետ: Ես կասեի, որ այդ հարցը պետք է օրակարգում լինի»,- ասաց նա:
Վերջինիս խոսքով՝ իր համար մեկ այլ կարևոր հարց է, որ կուզենար, որ Նիկոլ Փաշինյանը բարձրացներ երկու երկրների ակադեմիական շրջանակների փոխհարաբերությունների ակտիվացման հարցը:
«Գերմանիան հայագիտության զարգացման առաջամարտիկներից է: Առաջին և Երկրորդ համաշխարհային պատերազմները, կարծես թե, հետ գցեցին այդ հարցը: Այսօր շատ կարևոր կլինի գերմանական գիտության հետ մեր կապերի ավելի ինտենսիվացումը»,- ասաց նա:
Վերջերս գերմանական կողմն իր գոհունակությունն է հայտնել հետընդունման (ռեադմիսիայի) մասին միջազգային իրավական փաստաթղթերի հիման վրա արդյունավետ համագործակցության համար՝ շեշտելով փոխադարձ վստահության բարձր մակարդակն ու Հայաստանի իրավաչափ ակնկալիքներին ընդառաջ գնալու պատրաստակամությունը:
Այս հարցի հետ կապված Ազատ Օրդուխանյանը նշեց, որ կուզենար, որ առաջին հարցերից մեկը լիներ հայերի հետվերադարձի հարցը: Նրա խոսքով՝ վարչապետ Նիկոլ Փաշինյանը պետք է դիմի Գերմանիայի իշխանություններին, որ բարձրացնի հայերի հետվերադարձի հարցը, որպեսզի հայ հիվանդներին հնարավորություն տրվի շարունակել իրենց բուժումը Գերմանիայում:
«Մեծ թվով հայեր գերմանական հիվանդանոցներում են, բայց նրանց որոշակի մասին հետ են վերադարձնում: Դա ողբերգություն է այդ մարդկանց համար, լավ կլիներ, որ վարչապետի օրակարգի մեջ լիներ դա: Գոնե խնդրեին, որ եթե մեր պետությունը չի կարողանում իր քաղաքացիների առողջական խնդիրների լուծմամբ զբաղվել, գոնե Գերմանիայում հնարավորություն տրվեր այնտեղ լուծել իրենց առողջական խնդիրը: Դա չափազանց կարևոր հարց է մեզ համար»,- ասաց նա՝ նկատելով, որ Գերմանիայում բուժում ստացող հայերի մեծ մասի վերադարձը Հայաստան նրանց կյանքի ավարտն է լինելու:
Նա մատնանշեց, որ հիմա սոցիալական ողբերգություն ենք ապրում, ամեն շաբաթ Գերմանիայում բուժվող մեկ հայ է մահանում և միջոցներ են փնտրում, որ ուղարկեն հայրենիք։ «Այդ հարցը պետք է դրվի օրակարգում և քննարկվի»,- ասաց նա:
Խոսելով ընդհանրապես հայ-գերմանական հարաբերությունների մակարդակի, վերջին շրջանում երկու երկրների փոխայցելությունների ակտիվացման մասին՝ նա նշեց․ «Կապերը զարգացնելու հետաքրքրությունը երկկողմանի է: Գերմանիան ցանկանում է մեծացնել իր հետաքրքրությունը Կովկասի նկատմամբ, և Հայաստանն էլ դրա մեջ է: Շատ ողջունելի է, բայց շոշափելի արդյունք գոնե հայկական կողմը չի տեսել»:
Ազատ Օրդուխանյանը համաձայնեց՝ Գերմանիան կարող է օգնել Հայաստանին Եվրամիության հետ համագործակցության, ՀՀ-ԵՄ վիզայի ազատականացման գործընթացի ժամանակ:
«Գերմանական կողմում, կարծում եմ, կա ցանկություն օգնելու Հայաստանին, բայց վերջինս պետք է շատ ավելի լուրջ աշխատի: Հայաստանյան զարգացումները դեռևս բավարար չեն լուրջ համարելու, որ Գերմանիան շրջադարձային քաղաքականություն կվարի Հայաստանի նկատմամբ: Թերևս տնտեսական զարգացման մեջ Հայաստանում մենք առաջընթաց չենք տեսնում, կադրային քաղաքականության մեջ էլ տխուր պատկեր է: Ավելի ցանկալի կլիներ՝ ուրիշ ժողովրդավար երկիր տեսնեինք։ Հայաստանյան զարգացումներն այս հետհեղափոխական ամիսներին այնքան էլ մեզ համար գոհացուցիչ չեն»,- ասաց նա: